Motordief breek in by tronk | Maroela Media
'n Oos-Kaapse boef wou so graag 'n beampte van die departement van korrektiewe dienste se motor steel, dat hy dapper genoeg was om by 'n gevangenis in te breek.
Bewaarders van die Mdantsane-tronk in Oos-Londen was Donderdagoggend vroeg dadelik op hul hoede toe hulle gemeen het 'n gevangene probeer ontsnap, het die Oos-Londense dagblad Daily Dispatch berig.
Volgens Nobuntu Gantana, woordvoerder van korrektiewe dienste in die Oos-Kaap, is dit nie bekend hoe die man dit reggekry het om die gevangenis binne te kom nie, maar toe wagte in die wagkamer die man gewaar, het hulle die alarm geaktiveer omdat hulle gemeen het dit is 'n ontsnappoging.
"Die wagte het die man gejaag omdat hulle gedink het dit is 'n gevangene wat probeer ontsnap," sê sy. "Maar nadat hulle al die gevangenes getel het en almal daar was, het dit geblyk die man was 'n indringer."
Sy sê die voornemende motordief was te rats vir die beamptes en het daarin geslaag om weg te kom, maar sonder die wiele wat hom by die tronk laat inbreek het.
Die eienaar van die motor het 'n klag by die polisie aanhangig gemaak.
Gantana het teen laat Vrydagmiddag nie die antwoorde op Maroela Media se vrae gestuur wat sy vroegmiddag belowe het.
SA op sy beste.
Toe nie so lekker binne as wat hy gedink het nie. As hy so maklik in, en so maklik uit, laat dit die tronkvoëls seker dink…
Is skelms nou al so gretig om tronk toe te gaan? Vry huisvesting. Vry Kos. Vry klere. Vry medies. Wow waar gaan SA eindig?